La Sénia

La Sénia és una vila i municipi de la comarca del Montsià situat al límit amb el País Valencià. Des de mitjan segle XX fins als nostres dies, la Sénia ha estat coneguda pel seu gran nombre de fàbriques del moble. També se la coneix per les grans catifes de flors i serradures de colors de la festa de la Mare de Déu de Pallerols.

Forma part del Parc Natural dels Ports amb 6.425,90 hectàrees del seu terme municipal, de les quals 584,09 pertanyen a la RNP de les Fagedes dels Ports.

Etimologia 
El nom prové de l'idioma àrab saniya ("sínia"), passat a la forma romanç azenia a l'Edat Mitjana. La localitat comparteix el nom amb el riu de la Sénia, que travessa el municipi.

Història 
Mitjançant restes materials d'èpoques prehistòriques s'ha documentat la presència de pobladors. La zona ha estat ocupada des de temps remots. Les pintures rupestres de la cova dels Rosegadors i de la cova de la Tenalla són els testimoniatges d'un nomadisme estacional de petits grups d'humans. En aquestes pintures llevantines s'observa la fauna de l'època, es distingeixen tipus socials (bruixots, caçadors, ballarins), i elements de la indumentària masculina i femenina, així com escenes d'activitats recol·lectores de mel, de pràctiques propiciatòries per a la cacera i de selecció d'animals.

Es reconeix la Sénia amb la carta de població del 17 d'abril de 1232. El 13 de setembre de 1233, Pere Montcada va fer concessió feudal de la vila de la Sénia al senyor Guillem de Moragues (nascut a Tortosa) per a la seua repoblació. El 25 de gener de 1336, Guillem de Moragues va fer lliurament de la Carta de poblament a vint-i-un veïns i d'aquesta forma, la vila de la Sénia va quedar establerta dins la jurisdicció del castell d'Ulldecona.

El 1462, durant la Guerra Civil catalana, la Sénia va prendre part activa contra Joan II i la població va ser assaltada diverses vegades per les tropes reials. El juny de 1466, es va rendir. L'any 1536 va ser incorporada a la comanda de Mirambel. L'any 1716, la població va perdre molts privilegis i bona part de les llibertats aconseguides en implantar-se el Decret de Nova Planta de Felip V. A la Guerra del Francès, el poble de la Sénia va aportar grans contribucions i, quan va ser conquistada juntament amb la resta del Montsià i el "Sota Ebre", va romandre inclosa en el departament francès de les Boques de l'Ebre. Durant aquest període la Sénia va adquirir importància per l'explotació de fusta per a la indústria de construcció naval.

Amb la primera guerra carlina (1833-1839), l'ocupació del general Cabrera va provocar un setge constant a la població per part de les tropes isabelines, fins a l'any 1840 quan el general Leopoldo O'Donnell va derrotar a Ramon Cabrera. El 1907 va quedar instal·lada l'electricitat en la població. El 1937 es va construir un camp d'aviació a la partida dels Plans amb finalitats militars. En aquest aeroport primer van pilotar aviadors republicans i més tard els de la Legió Còndor.

Geografia 
 Llista de topònims de la Sénia (Orografia: muntanyes, serres, collades, indrets..; hidrografia: rius, fonts...; edificis: cases, masies, esglésies, etc).

Entitats de població 
(Cens de 2009)

Demografia

Edificis d'interès 
 Sant Bartomeu de la Sénia

Poblacions agermanades 
 Cazorla (Andalusia)

Vegeu també 
 Escuts i banderes del Montsià
 Faig Pare i Pi Gros del Retaule
 Manjoia
 Molí de la Roca
 Refalgarí
 Abeuradors del Camí del Cementiri

Referències

Enllaços externs 

 Pàgina web de l'Ajuntament de la Sénia
 Web oficial del Parc Natural dels Ports